Twee mans in Muizenberg doodgeskiet‘n Taxi-eienaar en nog ‘n man is doodgeskiet in twee aparte voorvalle in Muizenberg in die Wes-Kaap. “Die taxi-eienaar is in die kop en bors geskiet in Druryweg in Capricorn,” het kapt. Frederick van Wyk, woordvoerder van die polisie, gesê. Van Wyk sê nog ‘n man is sowat ‘n uur later by die Capricorn-taxistaanplek doodgeskiet en nog twee mense is gewond. “Dit blyk dat daar ‘n verband tussen die twee voorvalle is. Sake van moord en poging tot moord word ondersoek,” het Van Wyk gesê. Niemand is nog in hegtenis geneem in verband met die voorvalle nie.